<classify> SERIKALI imeshauriwa kuangalia upya suala la upatikanaji wa umeme wa uhakika vijijini ili kusaidia viwanda kuongeza thamani kwenye mazao ya kilimo na kuchochea uzalishaji zaidi.Ushauri huo umetolewa na Mshauri wa Utafiti, Alphonce Thomas wakati akiwasilisha matokeo ya tathmini ya athari za kiuchumi nchini kutokana na kutopatikana kwa umeme wa uhakika kwenye miradi ya uongezaji thamani ya mazao ya kilimo Mbeya, Iringa, Njombe na Songwe.Alisema miradi mingi ya biashara ya mazao ya kilimo inashindwa kujiendesha kutokana na umeme kwenye viwanda husika kuwa mdogo Alishauri suala umeme vijijini liangaliwe upya.Alisema umeme unaowekwa vijijini unalenga kukidhi matumizi ya nyumbani na si biashara hali inayofanya viwanda vingi vya uongezaji wa thamani ya mazao ya kilimo kutojiendesha.Alisema wafanyabiashara wengi wanaoongeza mnyororo wa thamani wa mazao ya kilimo waliofikiwa na utafiti huo maeneo ya Mpango wa Kuendeleza Kilimo Kusini mwa Tanzania SAGCOT, hawakulalamikia bei ya umeme, bali upatikanaji wa uhakika wa nishati hiyo.Alisema wafanyabiashara wadogo na wa kati wanaoongeza thamani mazao ya kilimo walipendekeza kupunguzwa kwa gharama za uunganishwaji umeme, kwani wengi hawakuwa na uwezo wa kulipia baadhi ya gharama hizo.Ofisa Kilimo mkoa wa Njombe, Wilson Joel alisema mwamko ni mkubwa kwa wenye viwanda vya mazao ya kilimo endapo kutakuwa na uhakika wa upatikanaji hali itakayochangia kuleta mageuzi katika sekta ya kilimo.Mshauri wa Kilimo mkoa wa Mbeya, Michael Sanga alisema miradi mingi inakwama kutokana na ukosefu wa nishati ya umeme wa uhakika. Wengi wamekuwa wakipata hasara umeme unapokatika wakati wa uzalishaji hali inayowatia hasara kubwa hasa watengenezaji wa bidhaa kama tomato sauce, alisema Sanga.Mtaalamu wa Sera SAGCOT, Prudence Lugendo alisema watakusanya mapendekezo ya wadau na kuyapeleka serikalini ili kutatua changamoto na kuboresha sekta ya kilimo na upatikanaji wa uhakika wa malighafi viwandani.  <topic>: KITAIFA 